**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Μαΐου 2016, ημέρα Τετάρτη και ώρα 10.10΄, στην Αίθουσα **«Προέδρου Δημητρίου Γεωργ. Παπασπύρου» (150)** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κ. Δημητρίου Εμμανουηλίδη, με θέματα ημερήσιας διάταξης: Επεξεργασία και εξέταση των σχεδίων νόμων του Υπουργείου Εξωτερικών:

**Α.** «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης».

**Β.** «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση».

**Γ.** «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση».

Στη συνεδρίαση παρέστησαν ο Υφυπουργός Εξωτερικών, κ. Ιωάννης Αμανατίδης, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Γιάννης Δέδες, Ιωάννης Θεωνάς, Δημήτριος Εμμανουηλίδης, Χρήστος Καραγιαννίδης, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Γιώργος Ντζιμάνης, Γιώργος Πάντζας, Δημήτριος Ρίζος, Ανδρέας Ριζούλης, Ελένη Σταματάκη, Αντώνιος Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Σοφία Βούλτεψη, Αθανάσιος Δαβάκης Αναστάσιος Δημοσχάκης, Σταύρος Καλαφάτης, Ιωάννης Πλακιωτάκης, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Γεώργιος Λαμπρούλης, Σπυρίδων Λυκούδης και Κωνσταντίνος Κατσίκης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Καλημέρα σας. Κυρίες και κύριοι συνάδελφοι, επιτρέψτε μου να ξεκινήσω με μία επισήμανση και μία παράκληση. Η επισήμανση είναι ότι θα πρέπει να είμαστε, κατά το δυνατόν, ακριβείς στους χρόνους, γιατί το πρόγραμμα όλων είναι ιδιαίτερα πιεστικό και οι όποιες καθυστερήσεις αποβαίνουν σε βάρος του καθημερινού προγραμματισμού. Η παράκληση είναι αυτή την πρόταση να την υιοθετούμε και να την υλοποιούμε σε όλες τις Επιτροπές.

Εισερχόμαστε στα θέματα ημερήσιας διάταξης που είναι η επεξεργασία και εξέταση των σχεδίων νόμων του Υπουργείου Εξωτερικών. Θα ξεκινήσουμε με τους Εισηγητές, ενώ όσοι Βουλευτές θέλουν να τοποθετηθούν, μπορούν να εγγραφούν στον κατάλογο, μετά το τέλος των τοποθετήσεων των δύο πρώτων Εισηγητών. Το λόγο έχει ο κ. Μουσταφά.

ΜΟΥΣΤΑΦΑ ΜΟΥΣΤΑΦΑ (Εισηγητής του ΣΥΡΙΖΑ): Κυρίες και κύριοι συνάδελφοι, κύριε Υπουργέ, στελέχη του Διπλωματικού Σώματος, συζητάμε σήμερα στην Επιτροπή μας την Κύρωση των Μνημονίων Συνεργασίας και Μνημονίων Κατανόησης μεταξύ του Υπουργείου Εξωτερικών της χώρας μας με τα Υπουργεία Εξωτερικών της Μολδαβίας, της Γεωργίας και του Αζερμπαϊτζάν για την προσέγγισή τους με την Ευρωπαϊκή Ένωση.

Αυτές οι χώρες αποτελούν εταίροι της Ευρωπαϊκής Ένωσης στο πλαίσιο της Ευρωπαϊκής Πολιτικής Γειτονίας και συμμετέχουν στην Ανατολική Εταιρική Σχέση, που αναπτύσσει η Ευρωπαϊκή Ένωση με αυτές τις Δημοκρατίες – τις πρώην Σοβιετικές, όπως ονομάζονται – της Ουκρανίας, της Μολδαβίας, της Λευκορωσίας, της Γεωργίας, του Αζερμπαϊτζάν και της Αρμενίας. Στόχος της Ανατολικής Εταιρικής Σχέσης είναι η στενότερη πολιτική συνεργασία και η σταδιακή οικονομική ενσωμάτωση των παραπάνω χωρών με την Ευρωπαϊκή Ένωση.

Αρωγοί στις προσπάθειες υιοθέτησης των αναγκαίων μεταρρυθμίσεων, που θα καταστήσουν δυνατή την επιτυχή εφαρμογή των ως άνω Συμφωνιών, είναι η Ευρωπαϊκή Επιτροπή και η Ευρωπαϊκή Υπηρεσία Εξωτερικής Δράσης. Ταυτόχρονα, τα κράτη μέλη της Ευρωπαϊκή Ένωση – με τις διμερείς σχέσεις τους, με αυτές τις χώρες – γίνονται αρωγοί για την προσέγγιση αυτών των χωρών με την Ευρωπαϊκή Ένωση.

Σε αυτό το πλαίσιο, η σύναψη Μνημονίου Κατανόησης μεταξύ του Υπουργείου Εξωτερικών Ελλάδας και Μολδαβίας ξεκίνησε το 2010 και ολοκληρώθηκε τον Μάρτιο του 2014. Υπεγράφη στο Κισινάου στις 8 Απριλίου του 2014.

Με το Υπουργείο Εξωτερικών της Γεωργίας, το Μνημόνιο Συνεργασίας υπεγράφη στις 3 Δεκεμβρίου 2013, στις Βρυξέλλες και με το Υπουργείο Εξωτερικών του Αζερμπαϊτζάν, το Μνημόνιο Συνεργασίας υπεγράφη στις 16 Ιουνίου 2014, κατά τη διάρκεια της επίσκεψης του Προέδρου του Αζερμπαϊτζάν, κ. Ιλχάμ Αλίγιεφ, στην Ελλάδα.

Στα άρθρα των Μνημονίων προβλέπονται αμοιβαία συνεργασία μεταξύ των Υπουργείων Εξωτερικών, αλλά ταυτόχρονα, η συνεργασία είναι ανοιχτή και για τις άλλες κρατικές Αρχές, Δομές και Οργανισμούς των χωρών για ανταλλαγή εμπειρίας, για την εξειδίκευση και τεχνογνωσία στην εφαρμογή των πολιτικών της Ευρωπαϊκής Ένωσης. Προβλέπονται εκπαιδευτικά προγράμματα, προγράμματα ανάπτυξης ικανοτήτων των δημοσίων υπαλλήλων, επισκέψεις, σεμινάρια, κοινές σπουδές και έρευνες και ανταλλαγή εμπειρογνωμόνων.

Στα άρθρα, επίσης, περιγράφονται ο τρόπος υλοποίησης και παρακολούθησης αυτών των δράσεων από τα Υπουργεία, δηλαδή, να γίνεται ένας προγραμματισμός στο τελευταίο εξάμηνο του έτους, ώστε να υπάρχει κοινή συνεδρίαση των Επιτροπών, που θα υλοποιήσουν αυτές τις δράσεις, καθώς και οι πηγές χρηματοδότησης αυτών των δράσεων, που περιγράφονται και αφορούν στους σχετικούς χρηματοδοτικούς πόρους της Ευρωπαϊκής Ένωσης, αλλά και τους αντίστοιχους εθνικούς Προϋπολογισμούς.

Αυτά τα Μνημόνια Κατανόησης και Συνεργασίας έχουν ισχύ για αόριστη χρονική περίοδο, με τη δυνατότητα κάθε Μέρους να τερματίσει το Μνημόνιο Συνεργασίας με γραπτή γνωστοποίηση και παύει να έχει ισχύ εντός εξαμήνου, από τη στιγμή της γραπτής γνωστοποίησης.

Όπως αναφέρεται και στο προοίμιο των Συμφωνιών, η χώρα μας έχει σχέσεις και ιδιαίτερους δεσμούς και με τις τρεις χώρες. Υπάρχει η κοινή δράση στα πλαίσια της οικονομικής συνεργασίας του Εύξεινου Πόντου, ενώ ταυτόχρονα, για κάθε χώρα υπάρχουν ιδιαίτεροι λόγοι για την ανάπτυξη αυτών των σχέσεων. Στην Έκθεση του Υπουργείου Εξωτερικών μας αναφέρεται ότι υπάρχουν και οικονομικές δραστηριότητες Ελλήνων στη Μολδαβία. Με τη Γεωργία, οι σχέσεις της χώρας μας σχετίζονται με την προσέλευση παλιννοστούντων στη χώρα μας, αλλά και με την ύπαρξη Ελλήνων στην περιοχή της Γεωργίας. Οι σχέσεις μας με τη Δημοκρατία του Αζερμπαϊτζάν αναπτύσσονται και έχουν αποκτήσει μεγάλες οικονομικές διαστάσεις. Τις τελευταίες μέρες είναι στην επικαιρότητα – και με τα εγκαίνια του TAP – η μεταφορά του μεγάλου κοιτάσματος φυσικού αερίου, του Σαχ Ντενίζ, μέσω Γεωργίας, Τουρκίας και Ελλάδας στην Ευρωπαϊκή Ένωση. Για όλους αυτούς τους λόγους εισηγούμεθα την Κύρωση των Συμφωνιών αυτών. Ευχαριστώ πολύ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Μουσταφά Μουστάφα για το σύντομο και ευσύνοπτο της τοποθέτησής του. Το λόγο έχει ο κ. Σταύρος Καλαφάτης, Εισηγητής της Νέας Δημοκρατίας.

ΣΤΑΥΡΟΣ ΚΑΛΑΦΑΤΗΣ (Εισηγητής της Νέας Δημοκρατίας): Κύριε Υπουργέ, κυρίες και κύριοι συνάδελφοι, μολονότι οι διπλωματικές σχέσεις της χώρας και με τις τρεις πρώην Σοβιετικές Δημοκρατίες διανύουν μόλις την τρίτη δεκαετία της ισχύος τους, καθώς η σύναψή τους ανάγεται το 1992, έχει σημειωθεί αλματώδης πρόοδος στην εμβάθυνση αυτών, αλλά και ευρύτερα, στην προώθηση και ενδυνάμωση της συνεργασίας σε πάρα πολλούς τομείς. Αυτό αποτυπώνεται και στην ιδιαίτερα θετική αντιμετώπιση της Ελλάδας από τις κοινωνίες αυτών των τριών χωρών, η οποία, θα έλεγα, αντανακλάται πιστά και θετικά.

Οι σχέσεις της Ελλάδας με τη Μολδαβία στηρίζονται στους μακραίωνους ιστορικούς και πολιτιστικούς δεσμούς μεταξύ των δύο λαών και χαρακτηρίζονται από πνεύμα συνεργασίας, φιλίας και αμοιβαίας εμπιστοσύνης. Η πολυετής και ειλικρινή συνεργασία της Ελλάδας με τη Δημοκρατία της Μολδαβίας έχει οδηγήσει σε έντονη σύσφιξη των οικονομικών και εμπορικών τους σχέσεων, γεγονός που αποτυπώνεται, εκτός των άλλων, στην πλειάδα των Συμφωνιών, τέτοιου χαρακτήρα, που διμερώς έχουν καταρτισθεί για την περαιτέρω προώθηση αυτών.

Σημαντικές, κομβικές και εμπορικές Συμφωνίες ή παρεμφερή Μνημόνια Συνεργασίας συνήφθησαν κατά τα έτη διακυβέρνησης της χώρας από τη Νέα Δημοκρατία, όπως η υπογραφή της Διμερούς Αναπτυξιακής Συνεργασίας του 2008, στο περιθώριο του διεθνούς συνεδρίου «International Black Sea Energy Policy», που προέβλεπε την υλοποίηση συγχρηματοδοτούμενου προγράμματος για την προώθηση αναπτυξιακών πολιτικών στον δημόσιο, αλλά και στον ιδιωτικό τομέα. Επιπρόσθετα, αναφέρω ενδεικτικά και το Μνημόνιο Συνεργασίας που, επίσης, υπεγράφη το 2014, επί ημερών μας, σε θέματα δικαιοσύνης, σωφρονιστικών συστημάτων και προγράμματα ανταλλαγής πρακτικών εκπαίδευσης δικαστικών λειτουργών, για να τονίσω το διαρκές, γνήσιο, αλλά και ποικίλο ενδιαφέρον, που επέδειξε η χώρα μας στο πλαίσιο ουσιαστικής συνεργασίας με τη Μολδαβία σε όλους τους τομείς και πιστοποιεί την αληθινή θέλησή μας να προάγουμε και να βελτιώνουμε αυτή τη συνεργασία, συνεχώς. Άλλωστε, η Ελλάδα, ως Προεδρεύουσα χώρα του Συμβουλίου της Ευρωπαϊκής Ένωσης, στο πρώτο εξάμηνο του 2014, προώθησε την έγκαιρη υπογραφή της Συμφωνίας Συνδέσεως και Ελευθέρων Συναλλαγών Ευρωπαϊκής Ένωσης και Μολδαβίας, το οποίο έγινε στις 27.6.2014.

Οι διμερείς σχέσεις Ελλάδας – Γεωργίας βρίσκονται σε άριστο επίπεδο και έχουν αναπτυχθεί σταθερά από τότε που η Γεωργία ανακήρυξε την ανεξαρτησία της, μετά την κατάρρευση της πρώην Σοβιετικής Ένωσης. Η Ελλάδα σθεναρά υποστήριξε την προώθηση των διμερών σχέσεων, ιδιαίτερα στον οικονομικό και εμπορικό τομέα, οι οποίες, σημειωτέον, έχουν καταγράψει αξιόλογη δυναμική τα τελευταία χρόνια. Σταθμός της στενότατης σχέσης, που επεδίωκε η Ελλάδα να συνάψει με τη Γεωργία, είναι η στρατιωτική συνεργασία, που υπεγράφη μεταξύ των δύο μερών στο πλαίσιο ενδυνάμωσης του ευρύτερου ευρωατλαντικού προσανατολισμού και έλαβε, επίσης, χώρα, κατά το πρώτο εξάμηνο του 2014, όταν η Ελλάδα ήταν Προεδρεύουσα χώρα του Συμβουλίου της Ευρωπαϊκής Ένωσης.

Η περίπτωση του Αζερμπαϊτζάν είναι δηλωτική και χαρακτηριστική της ξεκάθαρης στόχευσης της Ελλάδας να εργαστεί αποφασιστικά και φιλόπονα στην οικοδόμηση δυνατών σχέσεων οικονομικής συνεργασίας και, μάλιστα, στον ενεργειακό τομέα, γεγονός που ευθέως συνάπτεται με την ευαίσθητη γεωπολιτική θέση της χώρας μας. Η Νέα Δημοκρατία αντιλαμβανόμενη το διπλό όφελος μιας τέτοιας συνεργασίας με ευθύνη, συνέπεια και άοκνη εργατικότητα, έφερε εις πέρας αυτή την προσπάθεια και ενδυνάμωσε πλήρως τις οικονομικές σχέσεις των δύο χωρών, σημειώνοντας την μεγαλύτερη επιτυχία στο ζήτημα του αγωγού ΤΑΠ. Και οι δύο επισκέψεις του Πρωθυπουργού του Αζερμπαϊτζάν, του κ. Αλίγιεφ, στην Ελλάδα – η πρώτη και παρθενική για Πρωθυπουργό αυτής της χώρας έγινε το 2009 και η δεύτερη, εξίσου σημαντική, έγινε το 2014 – υπογραμμίζουν, αφενός, το υψηλό επίπεδο σχέσεων των δύο χωρών, ειδικά στον ενεργειακό τομέα και αφετέρου, πιστοποιούν τη σωστή, εξαρχής, στόχευση της Νέας Δημοκρατίας να αφοσιωθεί στην πραγμάτωση αυτής της σπουδαίας, για την πατρίδα μας, υπόθεση. Η Ελλάδα, δια μέσω αυτής της στενής συνεργασίας, παράλληλα, συνέβαλε τα μέγιστα στη σύσφιξη των σχέσεων Ευρωπαϊκής Ένωσης και Αζερμπαϊτζάν.

Οι διμερείς μας σχέσεις και με τα τρία συμβαλλόμενα κράτη έχουν υπεισέλθει σε μια ιστορική φάση ποιοτικής αναβάθμισης, με το αμοιβαίο ενδιαφέρον να εκτείνεται σε ένα μεγάλο φάσμα επιμέρους τομεακών συνεργασιών. Ας μην λησμονούμε πως και στις τρεις χώρες υπάρχει έντονο ενδιαφέρον για την ελληνική γλώσσα και τον πολιτισμό. Εξάλλου, είναι έντονο το ομογενειακό στοιχείο και λειτουργούν σε αυτές Κέντρα και Ινστιτούτα Νεοελληνικής γλώσσας και Πολιτισμού με πολλούς σπουδαστές. Οι μορφωτικές και πολιτιστικές σχέσεις δημιουργούν ένα ακόμη ισχυρό πλαίσιο, που καλλιεργούν εν γένει τη διμερή συνεργασία με την κάθε μια από αυτές τις χώρες.

Η Κύρωση της παρούσας Συμφωνίας για τη συνεργασία σε θέματα της Ευρωπαϊκής Ένωσης προσδίδει, ωστόσο, κατά τη γνώμη μου, και μια νέα διάσταση στις σχέσεις μας με την Μολδαβία, τη Γεωργία και το Αζερμπαϊτζάν. Αναδεικνύει τον περιφερειακό και διαμεσολαβητικό ρόλο της χώρας ως «καρπός» και απτή εφαρμογή μιας ευρύτερης προσπάθειας, που ξεκίνησαν και οι προηγούμενες κυβερνήσεις – και ιδιαίτερα, της Νέας Δημοκρατίας – για την εμπλοκή με θεσμικά και οικονομικά μέσα της Ευρωπαϊκής Ένωσης στην ευρύτερη γειτονία της.

Μια προσπάθεια, που είχε και έχει στόχο να στηριχθούν όλες εκείνες οι μεταρρυθμίσεις σε χώρες που ενδιαφέρονται για την εμπέδωση των ευρωπαϊκών πρακτικών, τον εκσυγχρονισμό της δημόσιας διοίκησης και την ανάπτυξη των οικονομικών της. Η Ελλάδα έχει κάθε λόγο να ενισχύσει αυτή την ευρωπαϊκή προσπάθεια για οικοδόμηση σχέσεων εμπιστοσύνης, πόσο μάλλον, με χώρες που διαδραματίζουν ένα πολύ κρίσιμο ρόλο στην ευρύτερη περιοχή. Είμαστε, λοιπόν, εδώ, καλούμε την Κυβέρνηση να συνεχίσει αυτή την προσπάθεια, η οποία έχει ξεκινήσει από τις προηγούμενες κυβερνήσεις και όπως έχω πει, ιδιαίτερα από τη Νέα Δημοκρατία, δηλαδή, τη δημιουργία συνθηκών ειρήνης και σταθερότητας.

Εισηγούμαστε κι εμείς, με τη σειρά μας, τη νομοθετική κύρωση των Μνημονίων Κατανόησης μεταξύ Ελλάδας, Μολδαβίας, Γεωργίας και Αζερμπαϊτζάν. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κύριε Πρόεδρε. Οι συγκεκριμένες Κυρώσεις, που έρχονται στη Βουλή για ψήφιση, κινούνται στο πλαίσιο της λεγόμενης Ανατολικής Εταιρικής Σχέσης, δηλαδή, της ενίσχυσης της πολιτικής σύνδεσης και οικονομικής ενοποίησης των συγκεκριμένων πρώην Δημοκρατιών της Σοβιετικής Ένωσης με την Ευρωπαϊκή Ένωση.

Για εμάς, το βασικό ερώτημα έγκειται στο κατά πόσο η Μολδαβία, η Γεωργία και το Αζερμπαϊτζάν έχουν σχέση με την Ευρώπη. Όπως είναι γνωστό, η Ευρωπαϊκή Ένωση είχε ασκήσει ιδιαίτερη πίεση στα προηγούμενα χρόνια να εφαρμοστούν συμφωνίες συνδέσεως και συμφωνίες ελεύθερων συναλλαγών με τη Γεωργία και τη Μολδαβία, παλιότερα. Όμως, αυτές οι Συμφωνίες δημιουργούσαν προβλήματα σε ορισμένα κράτη μέλη. Συγκεκριμένα, η Συμφωνία Ελεύθερων Συναλλαγών δημιούργησε συνθήκες αθέμιτου ανταγωνισμού για γεωργικά και κτηνοτροφικά προϊόντα του ευρωπαϊκού Νότου. Επιπλέον, δημιουργούν και προβλήματα πολιτικής φύσεως.

Η περιοχή του Καυκάσου, που περικλείει τις χώρες της Αρμενίας, του Αζερμπαϊτζάν και της Γεωργίας, αποτελεί για τις Ηνωμένες Πολιτείες Αμερικής ένα σημαντικό και κρίσιμο γεωπολιτικό άξονα. Σε αυτή την περιοχή, συσσωρεύονται τεράστια γεωπολιτικά συμφέροντα. Οι ΗΠΑ θεωρούν το Αζερμπαϊτζάν και τη Γεωργία σημαντικούς στρατηγικούς συμμάχους της, διότι, μέσω αυτών και της Τουρκίας, ελέγχουν τη διείσδυσή τους στην περιοχή, ενώ ταυτόχρονα, βοηθούν την Τουρκία να ελέγχει τη ροή πετρελαίου και φυσικού αερίου από την Κασπία προς την Ευρώπη. Η συνεργασία Ρωσίας, Συρίας, Ιράν, Ιράκ, στην Μέση Ανατολή εξασθενεί την θέση του Αζερμπαϊτζάν στον νότιο Καύκασο, όπως και εξασθενεί και τη θέση της Τουρκίας στην Μέση Ανατολή. Τα μέτωπα, λοιπόν, της περιοχής Καυκάσου - Κασπίας είναι σαφώς ευδιάκριτα. Από τη μια πλευρά παρατάσσονται ΗΠΑ, Ευρωπαϊκή Ένωση, ΝΑΤΟ, Τουρκία, Γεωργία, Αζερμπαϊτζάν και από την άλλη, Ρωσία, Ιράν και οι υπόλοιπες δυνάμεις.

Το Αζερμπαϊτζάν είναι μια χώρα του Καυκάσου, που μετά τη διάλυση της Σοβιετικής Ένωσης, έγινε ανεξάρτητη και σήμερα, είναι στην πραγματικότητα ένας δορυφόρος της Αμερικής και της Τουρκίας. Για όσους δεν το ξέρουν, οι Αζέροι είναι ένα τουρκικό φύλλο. Να θυμηθούμε λιγάκι και για τον αγωγό TAP, ο οποίος θα συνδέσει το φυσικό αέριο του Αζερμπαϊτζάν μέσω Τουρκίας, με την Ελλάδα και την Ιταλία. Σημειώνεται ότι δεν θα μπορούμε εμείς να προμηθευτούμε φυσικό αέριο από τον αγωγό αυτό, παρά το γεγονός ότι θα περνά από τη χώρα μας, αλλά μόνο από την Ιταλία. Αυτή τη στιγμή, θα είμαστε η πρώτη χώρα της Ευρώπης που ανοίγουμε τον νότιο διάδρομο και ενάντια στα ρωσικά συμφέροντα. Πάγια θέση της Χρυσής Αυγής είναι η γεωπολιτική στροφή προς τη Ρωσία.

Όσον αφορά στη Μολδαβία, έχει συνάψει διμερείς σχέσεις με το ψευδοκράτος και οι υπήκοοί της μπορούν να κυκλοφορούν ελεύθερα και χωρίς βίζα στα Κατεχόμενα.

Μέσα σ' αυτό το πλαίσιο πρέπει να δει κανείς συνολικά όχι μόνο το ζήτημα των τριών πρώην Δημοκρατιών της Σοβιετικής Ένωσης, αλλά και τις επιδιώξεις της Γερμανίας και της Γαλλίας, για θεσμική ισχυροποίηση της Ευρωπαϊκής Ένωσης, ώστε να βαθύνει περαιτέρω την οικονομική διακυβέρνηση με περαιτέρω πολιτική ενοποίηση, αλλά και την αντιπαράθεση ΔΝΤ - Ευρωζώνης όσον αφορά στην Ελλάδα, όσο και τη θεσμική ισχυροποίηση της Ευρωζώνης, ώστε να βαθύνει περαιτέρω την οικονομική διακυβέρνηση με περαιτέρω πολιτική ενοποίηση.

Για τη συνεργασία, λοιπόν, μπορούμε να μιλάμε με χώρες, που στη πράξη δεν έχουν σχέση ούτε με την Ευρώπη ούτε με τις αξίες της Ευρώπης, με χώρες που έχουν πολύ καλές σχέσεις τους Τούρκους, που στρέφονται κατά της Ρωσίας και εξυπηρετούν τα συμφέροντα του ΝΑΤΟ και των Αμερικάνων.

Επομένως, για τους παραπάνω λόγους, καταψηφίζουμε και τις τρεις κυρώσεις.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε, τον κ. Κούζηλο. Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Καλημέρα σε όλους σας. Τα τρία Μνημόνια Συνεργασίας, που αφορούν στο Αζερμπαϊτζάν, τη Γεωργία και τη Δημοκρατία της Μολδαβίας, οι οποίοι είναι εταίροι της Ευρωπαϊκής Ένωσης στο πλαίσιο της Ευρωπαϊκής Πολιτικής Γειτονίας και συμμετέχουν ενεργά στην Ανατολική Εταιρική Σχέση, δηλαδή, στη σχέση που αναπτύσσει η Ευρωπαϊκή Ένωση με τις πρώην Σοβιετικές Δημοκρατίες, όπως το Αζερμπαϊτζάν, την Αρμενία, τη Γεωργία, τη Λευκορωσία, τη Δημοκρατία της Μολδαβίας και την Ουκρανία. Στόχος αυτής της Ανατολικής Εταιρικής Σχέσης είναι η στενότερη πολιτική συνεργασία και, πιθανόν, η σταδιακή οικονομική ενσωμάτωση των άνω χωρών στην Ευρωπαϊκή Επιτροπή.

Επίσης, θα μου επιτρέψετε να πω – σχετικά με αυτά που ειπώθηκαν πριν λίγο – ότι πολλοί δεν τιμούν τις αξίες της Ευρώπης και εντός των χωρών της Ευρώπης, αλλά χάρη στην ανεκτικότητα, που επικρατεί στην Ευρώπη, των διαφορετικών απόψεων και οι οποίες δεν έχουν να κάνουν με τις παλιές ναζιστικές απόψεις, που υπάρχουν και εντός.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Να ανακαλέσετε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Νιώθετε ότι είσαστε ναζιστής;

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Γιατί τα λέτε αυτά;

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Άμα εσείς νιώθετε έτσι, είναι δικό σας θέμα.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Συνέχεια αυτό κάνετε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ): Εάν νιώθετε ότι έχετε ναζιστικές απόψεις, είναι δικό σας θέμα.

Η Ευρώπη, όμως, έχει την ανεκτικότητα, για να μπορεί να αποδέχεται ακόμα και τέτοιες απόψεις και με βάση τη Δημοκρατία και τους δημοκρατικούς θεσμούς να μπορεί να λειτουργήσει.

Η πρώτη Κύρωση Συνεργασίας, που αφορά στο Αζερμπαϊτζάν, συνίσταται στη φάση Συμφωνίας Εταιρικής Σχέσης και Συνεργασίας του 1999. Στην παρούσα φάση, η Ευρωπαϊκή Επιτροπή και το Αζερμπαϊτζάν διαπραγματεύονται κείμενα στο πλαίσιο της Ανατολικής Εταιρικής Σχέσης, της Συμφωνίας Σύνδεσης και τη νομικά μη δεσμευτική Συμφωνία Στρατηγικής Εταιρικής Σχέσης Εκσυγχρονισμού. Η τελευταία έχει ως στόχο την ανάδειξη στρατηγικής σχέσης της Ευρωπαϊκής Επιτροπής και του Αζερμπαϊτζάν, σε θέματα ενέργειας.

Το Αζερμπαϊτζάν δεν μπορεί να συνάψει προωθημένη και περιεκτική Συμφωνία Ελεύθερου Εμπορίου με την Ευρωπαϊκή Επιτροπή, όπως έχουν πράξει η Γεωργία, η Δημοκρατία της Μολδαβίας και η Ουκρανία, διότι προς το παρόν, δεν είναι μέρος του Παγκόσμιου Οργανισμού Εμπορίου. Αρωγοί στις προσπάθειες υιοθέτησης των αναγκαίων μεταρρυθμίσεων, που θα συμβάλουν στην επιτυχή ολοκλήρωση των διαπραγματεύσεων των άλλων συμφωνιών, είναι τόσο η Ευρωπαϊκή Επιτροπή, η Ευρωπαϊκή Υπηρεσία Εξωτερικής Δράσης όσο και τα κράτη μέλη σε διμερή βάση.

Ακούστηκε από πολλούς και νομίζω ότι συμφωνούμε όλοι για το ενδιαφέρον, που έχει η χώρα μας λόγω της συμμετοχής μας στο νότιο Ενεργειακό Διάδρομο Φυσικού Αέριου, τον γνωστό TAP, ο οποίος θα διέρχεται μέσα από την Ελλάδα.

Έτσι, με βάση όλα αυτά, η ελληνική πλευρά πρότεινε το 2010, τη σύναψη Μνημονίου με σκοπό την περαιτέρω ενίσχυση της διμερούς συνεργασίας.

Το Μνημόνιο αυτό υπογράφει στις 16.6.2014, από τους Υπουργούς Εξωτερικών των δύο χωρών κατά τη διάρκεια της επίσημης επίσκεψης του Προέδρου του Αζερμπαϊτζάν. Στόχος του Μνημονίου, είναι η διευκόλυνση της εδραίωσης πολιτικής και κοινωνικοοικονομικής ανάπτυξης του Αζερμπαϊτζάν. Το Μνημόνιο προβλέπει την παροχή εξειδίκευσης, εμπειρίας, τεχνογνωσίας για ευρωπαϊκά θέματα.

Από όλα αυτά, κατανοούμε ότι η εκτέλεση του Μνημονίου συνάδει με τα εθνικά μας συμφέροντα, θα είναι θετική συμβολή για τη χώρα μας και γι’ αυτό εμείς θα το ψηφίσουμε.

Όσον αφορά στη Γεωργία και αυτό τυπικώς, στο θεσμικό πλαίσιο με την Ευρωπαϊκή Επιτροπή και τη Γεωργία, συνίσταται στη Συμφωνία Εταιρικής Σχέσης του 1999, αλλά στο πλαίσιο Ανατολικής Εταιρικής Σχέσης βρίσκονται σε τελικό σχέδιο της υπογραφής της Συμφωνίας Σύνδεσης και προωθημένης και περιεκτικής περιοχής εμπορίου, που αμφότερες έχουν εγγραφεί κατά τη Σύνοδο Κορυφής της Ανατολικής Εταιρικής Σχέσης το 2013. Σε αυτό το πλαίσιο εντάσσεται και η σύναψη του Μνημονίου της χώρας μας και των μεταξύ των δύο Υπουργείων Εξωτερικών.

Στόχος είναι η εμπέδωση των δημοκρατικών θεσμών και της κοινωνικοικονομικής ανάπτυξης της Γεωργίας με παροχή τεχνογνωσίας. Αυτό μπορεί να αφορά και στην ενίσχυση της διοικητικής ικανότητας της Γεωργίας όσο και τη σταδιακή ενσωμάτωση και συνεπώς, τη διευθέτηση μέρους του ευρωπαϊκού κεκτημένου στον οικονομικό και εμπορικό τομέα.

Όσον αφορά στην τρίτη Σύμβαση με τη Δημοκρατία της Μολδαβίας, αυτή στηρίζεται στη Συμφωνία Σύνδεσης και προωθημένης και περιεκτικής περιοχής ελεύθερου εμπορίου, που υπεγράφη επί Ελληνικής Προεδρίας του Συμβουλίου της Ευρωπαϊκής Επιτροπής το 2014 και ετέθη σε προσωρινή εφαρμογή την 1η Σεπτεμβρίου του 2014. Η Συμφωνία αυτή βρίσκεται στο στάδιο των κυρώσεων από τα κράτη μέλη της Ευρωπαϊκής Επιτροπής, αρωγοί στις προσπάθειες υιοθέτησης των αναγκαίων μεταρρυθμίσεων, που θα καταστήσουν δυνατή την επιτυχή εφαρμογή των ως άνω υπηρεσιών, μεταρρυθμίσεων εκτός από την Ευρωπαϊκή Επιτροπή είναι τόσο η Ευρωπαϊκή Υπηρεσία Εξωτερικής Δράσης όσο και τα κράτη μέλη σε διμερή βάση.

Σε αυτό το πλαίσιο, εντάσσεται η πρόταση της χώρας μας προς τη Μολδαβία για σύναψη του παρόντος Μνημονίου Κατανόησης μεταξύ των δύο Υπουργείων Εξωτερικών. Η διαπραγμάτευση του κειμένου ξεκίνησε το 2010 και ολοκληρώθηκε τον Μάρτιο του 2014. Αφορά θέματα ανάπτυξης, τεχνογνωσίας, την ενίσχυση της διοικητικής ικανότητας της Μολδαβίας όσο και τη σταδιακή ενσωμάτωση και συνεπώς υιοθέτηση μέρους του ευρωπαϊκού κεκτημένου στον εμπορικό και οικονομικό τομέα.

Γι’ αυτούς τους λόγους, εμείς θα ψηφίσουμε και τα τρία Μνημόνια Συνεργασίας.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Γεώργιος Βαρεμένος, Γιάννης Δέδες, Ιωάννης Θεωνάς, Δημήτριος Εμμανουηλίδης, Αννέτα Καββαδία, Χρήστος Καραγιαννίδης, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Γιώργος Ντζιμάνης, Γιώργος Πάντζας, Δημήτριος Ρίζος, Ανδρέας Ριζούλης, Ελένη Σταματάκη, Αντώνιος Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Σταύρος Καλαφάτης, Ιωάννης Κεφαλογιάννης, Ιωάννης Πλακιωτάκης, Κωνσταντίνος Τασούλας, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Γεώργιος Λαμπρούλης, Σπυρίδων Δανέλλης, Σπυρίδων Λυκούδης, Κωνσταντίνος Κατσίκης και Ιωάννης Σαρίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Κωνσταντινόπουλο. Το λόγο έχει ο κ. Λαμπρούλης.

ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του ΚΚΕ): Ευχαριστώ, κύριε Πρόεδρε. Τα Μνημόνια Συνεργασίας της Ελληνικής Κυβέρνησης με τη Μολδαβία, τη Γεωργία και το Αζερμπαϊτζάν, που συζητούμε σήμερα στην Επιτροπή, αφορούν κατά βάση στην παροχή τεχνογνωσίας και εμπειρογνωμοσύνης από την Ελληνική Κυβέρνηση στις Κυβερνήσεις των πιο πάνω χωρών, προκειμένου να κάνουν αποτελεσματικότερη την προσέγγισή τους στην Ευρωπαϊκή Ένωση. Αυτά αναφέρονται εξάλλου και στις Αιτιολογικές Εκθέσεις.

Καταρχήν να πούμε ότι η Ανατολική Εταιρική Σχέση – αναφέρεται και μέσα στα κείμενα – της Ευρωπαϊκής Ένωσης που αφορά συγκεκριμένα στις χώρες αυτές, για τις οποίες σήμερα συζητούμε, τη Μολδαβία, το Αζερμπαϊτζάν, τη Γεωργία, όπως επίσης και την Ουκρανία, την Αρμενία, τη Λευκορωσία, όλη αυτή η πολιτική της Ανατολικής Εταιρικής Σχέσης είναι ενταγμένη στους ανταγωνισμούς της Ευρωπαϊκής Ένωσης με την καπιταλιστική Ρωσία, σε μια περιοχή που αποτελεί το μαλακό υπογάστριο της Ρωσίας και μάλιστα, αποτελεί ένα επεξεργασμένο ιμπεριαλιστικό στρατηγικό σχεδιασμό με δύο παράλληλους στόχους. Πρώτον, από τη μία η οικονομική διείσδυση των ευρωενωσιακών μονοπωλίων σε μια περιοχή με πλούσιους ενεργειακούς χώρους και πλουτοπαραγωγικές πηγές, αλλά και σημαντική γεωστρατηγική θέση, για τους δρόμους μεταφοράς αυτών των πλουτοπαραγωγικών πηγών. Από άλλη, η ενίσχυση της πολιτικής επιρροής και θέσης, βεβαίως, της Ευρωπαϊκής Ένωσης στις έξι αυτές χώρες, πρώην Σοβιετικές Δημοκρατίες.

Μάλιστα, το απόγειο αυτού του στρατηγικού σχεδιασμού και τον πραγματικό ρόλο της Ανατολικής Εταιρικής Σχέσης, το είδαμε με την ωμή ιμπεριαλιστική επέμβαση της Ευρωπαϊκής Ένωσης στην Ουκρανία, σε ανοικτή, βεβαίως, αντιπαράθεση με τη Ρωσία, αλλά και τη στήριξη παράλληλα, αναρρίχησης αντιδραστικών δυνάμεων στην κυβερνητική εξουσία στην Ουκρανία, ακόμα και φασιστικών δυνάμεων, όπως εξάλλου, και του έντονου αντικομμουνισμού που αναπτύχθηκε, με τις διώξεις κομμουνιστών της Ουκρανίας. Το όχημα της πολιτικής της Ανατολικής Εταιρικής Σχέσης είναι οι λεγόμενες Συμφωνίες Σύνδεσης που συνοδεύονται από τις προωθημένες και περιεκτικές περιοχές ελεύθερου εμπορίου.

Πρόκειται για λεόντειες, ετεροβαρείς για τους λαούς συμφωνίες, που βασικό στόχο έχουν να περιορίσουν τα διοικητικά, οικονομικά, αλλά και άλλα εμπόδια στην διείσδυση των μονοπωλίων της Ευρωπαϊκής Ένωσης, των μονοπωλιακών ομίλων της Ευρωπαϊκής Ένωσης στις χώρες αυτές. Παράλληλα, καταργώντας κάθε προστατευτικό και ρυθμιστικό μέτρο. Σε αυτή την πολιτική της Ευρωπαϊκής Ένωσης θέλει να συμβάλει βεβαίως με τα Μνημόνια Συνεργασίας, τα οποία συζητούμε σήμερα και η Κυβέρνηση ΣΥΡΙΖΑ - ΑΝΕΛ, αποδεικνύοντας την προσήλωσή της σε όλες εκείνες τις πολιτικές, που υπηρετούν το κεφάλαιο και τα συμφέροντά του.

Είναι μάλιστα προκλητικό, όταν η Συγκυβέρνηση με τις Συμφωνίες αυτές αναλαμβάνει ρόλο να ενισχύσει τη διοικητική ικανότητα των κυβερνήσεων των χωρών αυτών να ενσωματώσουν το κοινοτικό κεκτημένο, στον εμπορικό και οικονομικό τομέα, στις χώρες αυτές. Μάλιστα, την «τεχνογνωσία» του ΣΥΡΙΖΑ – της Κυβέρνησης, εάν θέλετε – αλλά και των εταίρων της Κυβέρνησης στην Ευρωπαϊκή Ένωση ποια είναι η τεχνογνωσία; Το πώς τσακίζονται τα εργατικά λαϊκά δικαιώματα, όχι μόνο στην Ελλάδα, αλλά σε όλες τις χώρες της Ευρωπαϊκής Ένωσης και παράλληλα, η «εμπειρογνωμοσύνη», του πώς η Ευρωπαϊκή Ένωση επιβάλλει μαζί με τις αστικές κυβερνήσεις, σε όλα κράτη μέλη της, την αντιλαϊκή βαρβαρότητα.

Βέβαια, αυτό θέλει να μεταφέρει και με τα συγκεκριμένα Μνημόνια Συνεργασίας η Συγκυβέρνηση. Τώρα, οι Συμφωνίες πατάνε πάνω στο ζωηρό ενδιαφέρον της ελληνικής αστικής τάξης, προκειμένου να εξυπηρετηθούν τα συμφέροντά της και στις χώρες αυτές, όπως επίσης, και στο ρόλο που θέλει να διαδραματίσει και η ίδια, για τα δικά της συμφέροντα, στον ευρύτερο χώρο της Νοτιοανατολικής Μεσογείου, στα πλαίσια, δηλαδή, των ενεργειακών κόμβων, που αναπτύσσονται στη χώρα μας. Εδώ, ρόλο – θυμίζουμε – παίζει και το Αζέρικο πετρέλαιο, το αέριο και οι οδοί και οι υποδομές μεταφοράς, όπως, για παράδειγμα, με τον ΤΑΠ.

Γι' αυτό άλλωστε και στην Αιτιολογική Έκθεση τονίζεται η παρουσία στις χώρες αυτές, για τις οποίες συζητούμε, και των ελληνικών επιχειρηματικών ομίλων. Συμπερασματικά, κύριε Πρόεδρε, πρόκειται για Συμφωνίες, που συνάδουν – όπως λέει και η Αιτιολογική Έκθεση – αποκλειστικά με τα συμφέροντα των μονοπωλιακών ομιλιών. Όμως για τους λαούς, τον Ελληνικό λαό, αλλά και για τους λαούς των συγκεκριμένων χωρών, για εμάς αυτές οι συμβάσεις είναι εχθρικές και επικίνδυνες και γι' αυτό τις καταψηφίζουμε. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε, κύριε Λαμπρούλη. Το λόγο έχει ο κ. Λυκούδης, από το Ποτάμι.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του Ποταμιού): Κυρίες και κύριοι συνάδελφοι, καλούμαστε να κυρώσουμε τρία Μνημόνια Συνεργασίας της χώρας μας με τρεις από τις έξι πρώην Σοβιετικές Δημοκρατίες, τις οποίες έχει συνάψει σχέση η Ευρωπαϊκή Ένωση στο πλαίσιο της Ανατολικής Εταιρικής Σχέσης.

Δύο λόγια για την καθεμιά, γιατί αρκετά πράγματα είπαν και οι συνάδελφοι, πριν. Καταρχήν, για το Αζερμπαϊτζάν, νομίζω ότι και μόνο η σχέση της χώρας μας με το Αζέρικο φυσικό αέριο και μόνο το γεγονός ότι μέσα από αυτή τη Συμφωνία της χώρας μας με το Αζερμπαϊτζάν, που είναι στρατηγικός εταίρος στα θέματα φυσικής ενέργειας της χώρας μας για πάρα πολλά χρόνια και το γεγονός ότι μέσα από τη δική μας τη χώρα προωθείται και η εξαγωγή του αερίου στην Ευρώπη, μπορεί να καταστήσει χρησιμότερη από οτιδήποτε άλλο την Συμφωνία και τη συνεργασία μας με το Αζερμπαϊτζάν.

Δεν είναι, όμως, μόνο αυτό. Το 2014 τέθηκε σε λειτουργία η σιδηροδρομική γραμμή του Μπακού - Τιφλίδας και Καρς, ένα έργο που συνδέει το Αζερμπαϊτζάν, τη Γεωργία και την Τουρκία και σε δεύτερη φάση, οι τρεις αυτές χώρες συνδέονται με το Καζακστάν, το Ουζμπεκιστάν, αλλά και το Αφγανιστάν, ενώ στο μέλλον υπάρχουν προοπτικές για τη σύνδεσή τους με την Κίνα. Έτσι, μεγάλες αγορές του Καυκάσου, της Κεντρικής Ασίας και της Κίνας θα είναι ανοιχτές για τα ευρωπαϊκά προϊόντα, προφανώς, συμπεριλαμβανομένων και των ελληνικών.

Υπό αυτήν την έννοια, νομίζω ότι η κύρωση του Μνημονίου Συνεργασίας της χώρας μας με το Αζερμπαϊτζάν είναι μέσα στις προτεραιότητες, που μπορεί να έχουμε στα ζητήματα τέτοιων κυρώσεων.

Όσον αφορά στην Γεωργία, υπάρχει μια ιδιαίτερη ιστορικού χαρακτήρα σχέση της χώρας μας. Η σχέση Ελλάδας - Γεωργίας χρονολογείται από την αρχαιότητα και δεν είναι τυχαίο το γεγονός ότι σε αυτή τη χώρα αναπτύσσεται μια εντονότατη κίνηση εκμάθησης της ελληνικής γλώσσας και ανάπτυξης ελληνικών σπουδών. Με βάση την σχετικότητα, που υπάρχει σε αυτά τα ζητήματα, υπάρχει μια μεγάλη Ομογενειακή παρουσία στη Γεωργία, που νομίζω ότι μας υποχρεώνει να έχουμε ακόμα περισσότερες και ειδικότερες σχέσεις με τη χώρα και πιστεύω ότι πρέπει να κυρώσουμε αυτό το Μνημόνιο.

Νομίζω ότι δίνεται μια μοναδική ευκαιρία στην Ελλάδα να διαδραματίσει σημαίνοντα και αποφασιστικό ρόλο σε σχέση με τη σταθεροποίηση αυτής της γεωπολιτικά εύθραυστης περιοχής. Μπορεί το Μνημόνιο να συμβάλλει στην περαιτέρω εμπέδωση σχέσεων εμπιστοσύνης, μέσω της ανάπτυξης εμπορικών σχέσεων και εν πάση περιπτώσει συνιστά επιβεβαίωση του ελληνικού ενδιαφέροντος ως προς την προώθηση ευρωπαϊκών πολιτικών στην περιοχή. Βέβαια, παραμένει αναγκαίος ο προσδιορισμός, έστω και κατά προσέγγιση, κύριε Πρόεδρε, του ποσού που θα επιβαρύνει τον κρατικό Προϋπολογισμό, αυτή η συνεργασία, παρά το ότι το Μνημόνιο δεν προβλέπει ως υποχρεωτική την επιβάρυνση των εθνικών Προϋπολογισμών, αλλά καλό θα ήταν να έχουμε μια εικόνα.

Επίσης, όσον αφορά στην Μολδαβία, παρόμοιοι λόγοι και με την ύπαρξη μικρότερης βέβαια, ομογενειακής παρουσίας εκεί, επίσης, με αναπτυγμένο ενδιαφέρον θα έλεγα ότι πρέπει η χώρα μας να συνδεθεί μέσα από το Μνημόνιο Συνεργασίας και με την Μολδαβία. Επομένως, και για τα τρία αυτά Μνημόνια εμείς ψηφίζουμε θετικά.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Λυκούδη. Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Ευχαριστώ, κύριε Πρόεδρε, θα είμαι σύντομος για τρεις λόγους. Ο πρώτος είναι ότι οι περισσότεροι συμφωνούμε στην υπερψήφιση αυτών των Συμφωνιών, με ίδιες περίπου θέσεις και απόψεις, που στηρίζουν την ψήφισή τους. Ο δεύτερος λόγος είναι ότι αποτελούν, κυρίως τέτοιες συμφωνίες, πάγια θέση της Επιτροπής μας και αποφάσεις ρουτίνας δημιουργούν, θα έλεγα, επιτρέψτε μου, και ο τρίτος είναι διότι είναι σε εξέλιξη και η Επιτροπή Περιφερειών, στην οποία μετέχω και η Ολομέλεια, οπότε πρέπει να είμαι σύντομος.

Και για τις τρεις Συμφωνίες που αφορούν Κύρωση Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και των Υπουργείων της Δημοκρατίας του Αζερμπαϊτζάν, της Δημοκρατίας της Γεωργίας και της Δημοκρατίας της Μολδαβίας πρόκειται για τρεις Συμφωνίες, οι οποίες εντάσσονται στο πλαίσιο της Ανατολικής Εταιρικής Σχέσης, η οποία στοχεύει στην ευρύτερη και στενότερη πολιτική και οικονομική συνεργασία της Ευρωπαϊκής Ένωσης με τις χώρες αυτές.

Ειδικότερα, όσον αφορά στη Συμφωνία με το Αζερμπαϊτζάν, οι σχέσεις Αζερμπαϊτζάν - Ελλάδας βρίσκονται σήμερα σε ένα ποιοτικά καινούργιο, πιο υψηλό επίπεδο ανάπτυξης. Βασίζονται τόσο στις αρχές του αμοιβαίου σεβασμού και αλληλοκατανόησης των συμφερόντων όσο και στην επιδίωξη αμοιβαίου οφέλους. Η Ελλάδα συνήψε διπλωματικές σχέσεις με το Αζερμπαϊτζάν το 1992. Η έναρξη λειτουργίας της ελληνικής Πρεσβείας στο Μπακού την άνοιξη του 1993 σηματοδοτεί το πρώτο άνοιγμα ελληνικής Διπλωματικής Αρχής στις χώρες του Καυκάσου. Από το 2004 λειτουργεί και στην Αθήνα η πρεσβεία του Αζερμπαϊτζάν. Η χώρα μας, εκτός από τη διμερή συνεργασία, δείχνει ιδιαίτερο ενδιαφέρον για την ευρύτερη συνεργασία της Ευρωπαϊκής Ένωσης με το Αζερμπαϊτζάν, λόγω της συμμετοχής μας, όπως προαναφέρθηκε από συναδέλφους, στον αγωγό φυσικού αερίου ΤΑΠ, που πρόσφατα εγκαινιάστηκε.

Πιο συγκεκριμένα, η παρούσα Συμφωνία με το Αζερμπαϊτζάν υπογράφηκε στις 16 Ιουνίου 2014 και σκοπεύει στην καλύτερη κοινωνικοοικονομική ανάπτυξη του Αζερμπαϊτζάν, παρέχοντας εξειδίκευση και τεχνογνωσία. Επίσης, παρέχεται η δυνατότητα για υλοποίηση εκπαιδευτικών προγραμμάτων, καθώς και ανταλλαγή ιδεών και προτάσεων, μέσω τακτικών συναντήσεων σε υπηρεσιακό επίπεδο.

Όσον αφορά στη δεύτερη Συμφωνία με τη Γεωργία, υπεγράφη στις 3 Δεκεμβρίου 2013. Οι διμερείς σχέσεις Ελλάδας - Γεωργίας εδράζονται, αφενός, στο ενδιαφέρον της Ελλάδας να διατηρήσει ισχυρούς δεσμούς με τη στρατηγική περιοχή του Νοτίου Καυκάσου και, αφετέρου, στο ενδιαφέρον της Γεωργίας για ανάπτυξη των σχέσεών της με τα κράτη μέλη της Ευρωπαϊκής Ένωσης και του ΝΑΤΟ, καθώς και στο αμοιβαίο ενδιαφέρον για σύσφιξη των στενών διμερών πολιτισμικών σχέσεων. Επίσης, στη Γεωργία παρατηρείται μεγάλο ενδιαφέρον για την εκμάθηση της ελληνικής γλώσσας, τα ελληνικά γράμματα και τον πολιτισμό. Ο σκοπός της Συμφωνίας είναι, όπως και η προηγουμένη με το Αζερμπαϊτζάν, η κοινωνικοοικονομική ανάπτυξη της Γεωργίας, με παροχή τεχνογνωσίας. Ειδικότερα, με αυτή τη Συμφωνία γίνεται μια προσπάθεια προσέγγισης της Γεωργίας στην Ευρωπαϊκή Ένωση και την ενθάρρυνσή της για υιοθέτηση μέτρων και πολιτικών, που θα εναρμονίζουν το νομικό της πλαίσιο με αυτό της Ευρωπαϊκής Ένωσης.

Τέλος, όσον αφορά στη Συμφωνία με τη Μολδαβία, η οποία υπογράφηκε στις 8 Απριλίου 2014, παρατηρούμε ότι και αυτή κινείται στο αντίστοιχο πλαίσιο συνεργασίας των δύο χωρών, όπως και οι δύο προαναφερθείσες. Επιτρέψτε μου να κάνω και μία αναφορά για τις διμερείς σχέσεις της Ελλάδας με τη Μολδαβία, οι οποίες στηρίζονται στους μακραίωνους ιστορικούς και πολιτιστικούς δεσμούς μεταξύ των δύο λαών και χαρακτηρίζονται από πνεύμα συνεργασίας, φιλίας και αμοιβαίας εμπιστοσύνης. Οι διμερείς σχέσεις Ελλάδας - Μολδαβίας βρίσκονται σε άριστο επίπεδο και έχουν αναπτυχθεί σταθερά σε όλους τους τομείς.

Κλείνοντας, να πω ότι οι Ανεξάρτητοι Έλληνες υπερψηφίσουμε τα παρόντα σχέδια νόμου, από τα οποία η χώρα μας θα έχει πολλαπλά οφέλη, καθώς αναμένεται να συμβάλλουν σημαντικά στη συνολική αναβάθμιση των σχέσεών μας με αυτές τις χώρες και θα προωθήσουν τη διασφάλιση της σταθερότητας στην περιοχή. Ταυτόχρονα, θα συμβάλλουν στην περαιτέρω εμπέδωση σχέσεων εμπιστοσύνης, για την καλύτερη ανάπτυξη των οικονομικών σχέσεων και των συνεργασιών.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κυρίες και κύριοι βουλευτές, το πόσο σημαντική είναι η σημερινή συζήτηση μπορεί εύκολα να το καταλάβει κανείς, αν κοιτάξει στον παγκόσμιο χάρτη Αζερμπαϊτζάν-Γεωργία-Μολδαβία. Όπως, ήδη, έχουν επισημάνει αρκετοί συνάδελφοι και οι τρεις πρώην Σοβιετικές Δημοκρατίες βρίσκονται ανάμεσα στις χώρες, που η σχέση τους με την Ευρώπη καθορίζεται από το πλαίσιο της ευρωπαϊκής πολιτικής γειτονίας και, ειδικότερα, από την Ανατολική Εταιρική Σχέση. Ο στόχος, σε κάθε περίπτωση, είναι η δημιουργία ισχυρών πολιτικών και οικονομικών δεσμών ανάμεσα στους λαούς της Ευρώπης και στις εν λόγω χώρες. Πρόκειται για την εφαρμογή της ιδέας πως η ειρήνη είναι ευκολότερο να διατηρηθεί, αν υπάρχουν στενοί οικονομικοί δεσμοί αλληλεξάρτησης ανάμεσα στα κράτη, οι οποίοι με τη σειρά τους οδηγούν υποχρεωτικά σε ικανή πολιτική συνεννόηση. Η Ένωση Κεντρώων στηρίζει την άποψη πως η διπλωματική οδός είναι η μόνη οδός. Αντιλαμβανόμενη πως η γεωπολιτική σταθερότητα της περιοχής κρέμεται από μία κλωστή οφείλουμε να επιδιώξουμε με κάθε μέσο τις προσπάθειες ουσιαστικού εκδημοκρατισμού των χωρών αυτών. Πρέπει να τους φέρουμε πιο κοντά μας, πιο κοντά στις αξίες και τις παραδόσεις της Ευρώπης.

Σε αυτό το πλαίσιο και σε συνέχεια των προσπαθειών των ελληνικών κυβερνήσεων, η Ελλάδα μπορεί και πρέπει να διεκδικήσει σημαντικό ρόλο στην πορεία προς το ευρωπαϊκό κεκτημένο των έξι πρώην Σοβιετικών Δημοκρατιών, που αποτελούν το αντικείμενο της πολιτικής δράσης σύγκλισης της Ευρωπαϊκής Ένωσης υπό τον τίτλο, Ανατολική Εταιρική Σχέση. Η απαραίτητη εμπέδωση των δημοκρατικών θεσμών, την οποία επιθυμούν τόσο οι λαοί των εν λόγω κρατών όσο και η Ευρωπαϊκή Ένωση, δεν μπορεί να επέλθει με ευχολόγια και υποσχέσεις. Ακριβώς αυτό το βήμα κάνουμε, εδώ, σήμερα, δηλαδή προχωράμε και, μάλιστα με ελληνική πρωτοβουλία, στην ισχυροποίηση των σχέσεών μας μέσω της υπογραφής της Κύρωσης Μνημονίου Συνεργασίας που θα επιτρέψουν στη χώρα να εξάγει δημοκρατικές πρακτικές και τεχνογνωσία διοίκησης και διαχείρισης.

Βεβαίως, αυτά μπορεί να ακούγονται αστεία στον Έλληνα πολίτη, τη στιγμή που μόλις χθες κατάλαβε – μετά και την ψήφιση των μέτρων του πολυνομοσχεδίου – πως τα μνημόνια ήρθαν, για να μείνουν για τα καλά στη χώρα μας. Πράγματι, μοιάζει αντιφατικό να εξάγει η Ελλάδα τεχνογνωσία δημόσιας διοίκησης ή φορολογικών τακτικών. Πρόκειται, όμως, απλά για την επιβεβαίωση μιας άλλης αλήθειας. Κανείς δεν είπε πως ό,τι συμβαίνει στη χώρα μας είναι αποτέλεσμα της άγνοιάς μας ή της πολιτικής μας απόστασης από τη Δημοκρατία. Ό,τι συμβαίνει στην Ελλάδα, δεν συμβαίνει, επειδή δεν ξέρουμε, πώς να εφαρμόσουμε τα σωστά και τα τίμια. Δεν είμαστε σε αυτή την κατάσταση λόγω άγνοιας, είμαστε σ' αυτή την κατάσταση, λόγω κακών αποφάσεων και λάθος επιλογών. Αυτές, όμως, οι αποφάσεις και οι επιλογές, σωστές ή λάθος, πάρθηκαν δημοκρατικά και με διαδικασίες, που εγγυώνται την έκφραση της λαϊκής βούλησης.

Αυτό είναι κάτι τελείως διαφορετικό από το να υποχρεώνεται μια χώρα σε λάθος επιλογές. Να θυμηθούμε πως και το Αζερμπαϊτζάν και η Γεωργία έχουν πληρώσει με αίμα και τεράστιο οικονομικό κόστος την αδυναμία τους, κατά περιόδους, να επιλύσουν με πολιτικό τρόπο τις διαφορές τους με τη γείτονα Ρωσία, που φυσικά οφείλονται στη διαμάχη ανάμεσα σε θρησκευτικές και πολιτικές ομάδες, με στόχο την κατάκτηση ή τη διαχείριση της εξουσίας.

Σήμερα, η Ελλάδα αναδεικνύεται σε ισχυρό παράγοντα σταθερότητας και οφείλει να διαδραματίσει τον ιστορικό της ρόλο, παραμένοντας ενεργή στη δημοκρατική σκακιέρα. Η ανάπτυξη των σχέσεων με τις πρώην Σοβιετικές Δημοκρατίες μπορεί να είναι μόνο επωφελής για τα ελληνικά συμφέροντα σε όλους τους τομείς.

Η Ένωση Κεντρώων, επιθυμώντας την ενίσχυση της ειρήνης και της σταθερότητας, υπερψηφίζει την κύρωση και των τριών Συμφωνιών.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Σήμερα καλούμαστε να επικυρώσουμε τρεις Συμφωνίες Συνεργασίας με τις χώρες της ευρύτερης περιοχής μας, με αφορμή τη σύσφιξη της συνεργασίας τους με την Ευρωπαϊκή Ένωση. Λέω με αφορμή, γιατί θεωρώ ότι οι διεθνείς και οι ευρωπαϊκές εξελίξεις, μάλλον, θα καθυστερήσουν για πολύ την προσδοκώμενη προσέγγιση, τουλάχιστον για τη Γεωργία και τη Μολδαβία, που επιδιώκουν σε βάθος χρόνου να γίνουν πλήρη μέλη της Ευρωπαϊκής Ένωσης. Αντιθέτως, θα είναι ευκολότερη, πιστεύω, η εκπλήρωση των πιο περιορισμένων στόχων προσέγγισης με την Ευρωπαϊκή Ένωση, που επιδιώκει το Αζερμπαϊτζάν.

Οι τρεις Συμφωνίες προβλέπουν την παροχή ελληνικής τεχνογνωσίας σε ζητήματα θεσμικά και δημόσιας διοίκησης, μια διαδικασία που είναι απόλυτα εφικτή και σε κάθε περίπτωση επωφελής για τη χώρα μας, αφού συνεργασίες αυτού του είδους προάγουν γενικά την αμοιβαία κατανόηση, αναπτύσσουν φιλικό κλίμα ανάμεσα στις χώρες και ευνοούν την αξιοποίηση των εμπορικών συμφωνιών.

Με αυτή την έννοια, λοιπόν, θα έλεγα ότι και οι τρεις Συμφωνίες είναι επωφελείς για τη χώρα μας. Επειδή, όμως, «πίσω έχει η αχλάδα την ουρά» να μην ξεχνάμε ότι η προσέγγιση της Ευρωπαϊκής Ένωσης με τις τρεις πρώην Σοβιετικές Δημοκρατίες, που προωθούν αυτές οι τρεις Συμφωνίες, αποτελεί μια μικρή ψηφίδα σε ένα ευρύτερο γεωπολιτικό παιχνίδι απομόνωσης της σημερινής Ρωσίας. Αυτό δεν σημαίνει, βέβαια, ότι οι πρώην Σοβιετικές Δημοκρατίες δεν πρέπει να προσεγγίζουν την Ευρωπαϊκή Ένωση, θα ήταν όμως επωφελέστερη για όλους η προσέγγιση αυτή, αν δεν αποτελούσαν όλα τα εμπλεκόμενα Μέρη πιόνια σε ένα παιχνίδι, που στο βάθος του έχει άλλο στόχο.

Το γενικό, λοιπόν, πολιτικό σχέδιο απομόνωσης της Ρωσίας στηρίχθηκε – σε ό,τι αφορά στην Ευρώπη – στην υπόθεση ότι η Ευρωπαϊκή Ένωση θα αποτελούσε πάντα μια ανεξάντλητη πηγή χρηματοδότησης για όλες τις χώρες, που βρίσκονται στην περιφέρειά της. Αυτή η υπόθεση, όμως, έχει ήδη διαψευστεί και οι δράσεις, που στηρίζονται πάνω της, θα έλεγα ότι πέφτουν στο κενό.

Έτσι οι Συμφωνίες που στηρίζονται σε αυτή την υπόθεση εξελίσσονται σε κέλυφος κενό περιεχομένου. Μένει, λοιπόν, σε εμάς σε συνεργασία με τις συμβαλλόμενες χώρες να αξιοποιήσουμε αυτό το κενό κέλυφος για την ανάπτυξη της πραγματικής συνεργασίας στην περιοχή, με στόχο την ειρήνη και την αμοιβαία επωφελή ανάπτυξη χωρίς αποκλεισμούς.

Εξάλλου, η πολιτική απομόνωση της Ρωσίας, ήδη, αποτυγχάνει και στα υπόλοιπα πεδία εφαρμογής της, οπότε θα έλεγα, ότι ανοίγεται η προοπτική κάποια μέρα να κληθεί η Επιτροπή μας να συζητήσει την επικύρωση μιας αντίστοιχης συμφωνίας συνεργασίας της Ευρωπαϊκής Ένωσης και με τη Ρωσική Δημοκρατία.

Στο πλαίσιο, λοιπόν, της προοπτικής αυτής υπερψηφίζω την κύρωση των Συμφωνιών και με τα τρία κράτη. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Ρίζος.

ΔΗΜΗΤΡΙΟΣ ΡΙΖΟΣ: Εισαγωγικά, θα ήθελα να διορθωθεί ένα λάθος στην Αιτιολογική Έκθεση για τη Μολδαβία. Στην πρώτη σελίδα, εκεί που λέει «*υπογράφηκε στο Κισινάνου*» ας φύγει το «*ν*» που δεν υφίσταται και να μείνει το «*Κισινάου*».

Ιδιαίτερα για τη Μολδαβία, ο Βόρειος Έβρος έχει ιδιαίτερη σχέση με μια ιδιόμορφη πληθυσμιακή ομάδα, τους Γκαγκαούζους, χριστιανούς ορθόδοξους τουρκόφωνους. Έχουν αναπτυχθεί εδώ και πολλά χρόνια πολιτιστικές σχέσεις και το περσινό καλοκαίρι έγινε και μια τριμερής συνάντηση από την περιοχή της Οδησσού, από την αυτόνομη περιοχή της Γκαγκαουζίας, στη Νότια Μολδαβία και από την Πανελλήνια Ομοσπονδία των Γκαγκαούζων.

Αυτό είναι καλό να το έχουμε υπόψη, γιατί, ήδη, έχουν ζητηθεί από τις περιοχές αυτές ενίσχυση για τη διδασκαλία της ελληνικής γλώσσας και επειδή οι παρεμβάσεις τρίτης χώρας σε αυτούς τους πληθυσμούς είναι ιδιαίτερα έντονη, καλό θα είναι να βοηθήσουν προς αυτή την κατεύθυνση. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Το λόγο έχει ο κ. Υφυπουργός.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Κύριε Πρόεδρε, κυρίες και κύριοι Βουλευτές, καταρχήν να σημειώσω ότι υπάρχει συντριπτική θετική εισήγηση απ' όλα τα πολιτικά κόμματα και αυτό είναι ιδιαίτερα σημαντικό στην Επιτροπή αυτή, που σημειώνεται σε πολλές ανάλογες περιπτώσεις και θα ήθελα για μια φορά ακόμα να το υπογραμμίσω.

Αυτό σημαίνει ότι όλα τα πολιτικά κόμματα βλέπουν μέσα από τέτοιες συμφωνίες – την ανάπτυξη, δηλαδή, των διμερών σχέσεων και την κύρωση συμφωνιών – την ωφέλεια που μπορεί να έχει η χώρα μας στα πλαίσια, βέβαια, της πολιτικής που αναπτύξαμε στο πλαίσιο της ευρωπαϊκής πολιτικής της γειτονίας, όπου συμμετέχουν οι συγκεκριμένες χώρες στην Ανατολική Εταιρική Σχέση.

Δεν θα επαναλάβω τα όσα έχουν ειπωθεί, γιατί τα περισσότερα, νομίζω, ότι έχουν ένα κοινό τόπο. Να πω ότι αυτός ο γενικός στόχος που έχουν τα μνημόνια είναι η διευκόλυνση της εδραίωση της πολιτικοοικονομικής ανάπτυξης των χωρών αυτών, μέσω της παροχής εξειδίκευσης εμπειρίας και τεχνογνωσίας για ευρωπαϊκά θέματα, με σκοπό, βέβαια, τη σταδιακή προσέγγιση και εξοικείωση των ανατολικών εταίρων με τους θεσμούς και τις πολιτικές της Ευρωπαϊκής Ένωσης, που νομίζω ότι δεν έχουν σκοπό να απομονώσουν οποιαδήποτε άλλη χώρα, παρά στην ανάπτυξη των σχέσεων.

Με αφορμή αυτά, που ακούστηκαν, θέλω να πω ότι η χώρα μας ασκεί πολυδιάστατη εξωτερική πολιτική, η οποία την έχει φέρει να είναι παράγοντας σταθερότητας στην ευρύτερη περιοχή. Τα μέσα για την επίτευξη αυτών, όπως είδαμε, είναι οι εξειδικευμένες γνώσεις τεχνογνωσίας και, βέβαια, τα εκπαιδευτικά προγράμματα, οι δεξιότητες κ.λπ.

Σχετικά με την χρηματοδότηση, στην οποία αναφέρθηκε ο κ. Λυκούδης μπορεί να πραγματοποιηθεί και από τα διατιθέμενα από την Ευρωπαϊκή Ένωση χρηματοδοτικά μέσα, στο πλαίσιο των πολιτικών που αφορούν στα κράτη αυτά και, βέβαια, η εκτέλεση αυτών των μνημονίων πιστεύουμε και εμείς ότι συνάδει με τα εθνικά μας συμφέροντα, γιατί και ενισχύεται η συνεργασία μας με τα κράτη αυτά, αλλά και υπογραμμίζεται η θετική συμβολή της χώρας μας στην προώθηση της ευρωπαϊκής Πολιτικής Γειτονίας και της Ανατολικής Εταιρικής Σχέσης.

Θα ήθελα να αναφερθώ και να σας ενημερώσω ότι οι δυο χώρες, η Γεωργία και η Μολδαβία, έχουν επικυρώσει ήδη αυτά τα Μνημόνια, οπότε με την επικύρωση και από τη δική μας τη μεριά τίθονται σε εφαρμογή και θα ξεκινήσουν οι διαδικασίες και οι συζητήσεις. Δεν έχει επικυρωθεί από το Κοινοβούλιο του Αζερμπαϊτζάν, οπότε και με την επίσκεψη που είχαμε με την υπογραφή του ΤΑP στη Θεσσαλονίκη και την επικύρωση του Μνημονίου αυτού, μένει υποχρέωση από τη μεριά του Αζερμπαϊτζάν, έτσι ώστε να επικυρώσει το συγκεκριμένο Μνημόνιο.

Επιτρέψτε μου να σχολιάσω δύο πράγματα, που ακούστηκαν στην Επιτροπή, για να μπουν τα πράγματα στη θέση τους. Όσον αφορά στη θέση της Μολδαβίας για τα εθνικά θέματα, δεν είναι αυτή που αναφέρθηκε από τον Εισηγητή της Χρυσής Αυγής. Η Δημοκρατία της Μολδαβίας τηρεί θετική στάση στις ελληνικές θέσεις όσον αφορά και στη FYROM, όσον αφορά και τις θέσεις για το Κυπριακό. Δεν είναι αυτή η επίσημη θέση της Δημοκρατίας της Μολδαβίας, είναι θετική, γιατί αναφέρθηκε αυτό ως μια δικαιολογία, γιατί δεν θα ψηφίσει ένα συγκεκριμένο κόμμα τη συγκεκριμένη Συμφωνία. Δεν υπάρχει τέτοιο θέμα, η στάση της Δημοκρατίας της Μολδαβίας είναι θετική προς τις ελληνικές θέσεις και κάποιες σκιές νομίζω έχουν λυθεί. Μάλιστα, ο Βουλευτής από τον Έβρο αναφέρθηκε στο ότι είχαν επισκεφτεί και τη Κεντρική Μακεδονία, όντως, η Γκαγκαούζικη αποστολή και την Περιφέρεια της Ανατολικής Μακεδονίας Θράκης, αλλά και το Άγιο Όρο, καθόσον γνωρίζω και υπήρξε κάποια εξισορρόπηση σε κάποιες κινήσεις, οι οποίες είχαν γίνει.

Το δεύτερο σε σχέση με το Αζερμπαϊτζάν, η Συμφωνία του ΤΑP αναδεικνύει τη χώρα μας σε πύλη ενεργειακή για όλη την Ευρώπη και βέβαια, ενισχύει την ενεργειακή ασφάλεια συνολικά της Ευρώπης. Εάν το συνδέσουμε και με την ανάπτυξη του αγωγού IGB, τον κάθετο αγωγό, τότε καταλαβαίνει κανείς τα οφέλη, τα οποία έχει η χώρα μας από τη λειτουργία, την κατασκευή του αγωγού αυτού, ο οποίος ξεκινά την 1η Ιουνίου.

Στην ερώτηση κατά πόσο οι χώρες αυτές έχουν σχέση με την Ευρώπη, οι σχέσεις αναπτύσσονται, δεν είναι στατικές ποτέ. Στις διεθνείς σχέσεις αναπτύσσονται και στα κράτη οι επιρροές που γίνονται είναι ζητήματα χρόνου και επαφών.

Δεν έχω κάτι άλλο να προσθέσω, θα τοποθετηθώ και στην Ολομέλεια. Να ευχαριστήσω όλους για τη θετική συμβολή. Απομένει, βέβαια, όλα αυτά να λειτουργήσουν. Όντως, έχουμε Ομογένεια, έχουμε πολύ καλές σχέσεις και με κέντρα. Θα αναφερθώ εκτενέστερα στην Ολομέλεια για την Ομογένεια που έχουμε στη Γεωργία, στο Αζερμπαϊτζάν και στη Μολδαβία, όπου μπορούμε εκεί να αναπτύξουμε περισσότερες δράσεις.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Κυρίες και κύριοι συνάδελφοι, κλείνουμε τη συνεδρίαση με λεπτομερή αναφορά στις θέσεις των κομμάτων για τις Κυρώσεις. Οι θέσεις των κομμάτων έχουν ως εξής: ΣΥΡΙΖΑ «υπέρ», Νέα Δημοκρατία «υπέρ», Λαϊκός Σύνδεσμος - Χρυσή Αυγή «κατά», Δημοκρατική Συμπαράταξη ΠΑΣΟΚ - ΔΗΜΑΡ «υπέρ», ΚΚΕ «κατά», το ΠΟΤΑΜΙ «υπέρ», Ανεξάρτητοι Έλληνες «υπέρ» και Ένωση Κεντρώων «υπέρ».

Επομένως, τα σχέδια νόμου του Υπουργείου Εξωτερικών:α) «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης», β) «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση» και γ) «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση» γίνονται δεκτά, επί της αρχής, κατ’ άρθρον και στο σύνολό τους, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Γεώργιος Βαρεμένος, Γιάννης Δέδες, Δημήτριος Εμμανουηλίδης, Αννέτα Καββαδία, Μουσταφά Μουσταφά, Συμεών Μπαλλής, Δημήτριος Ρίζος, Ανδρέας Ριζούλης, Ελένη Σταματάκη, Αντώνιος Συρίγος, Ολυμπία Τελιγιορίδου, Χαρίλαος Τζαμακλής, Αθανάσιος Δαβάκης, Αναστάσιος Δημοσχάκης, Σταύρος Καλαφάτης, Ιωάννης Κεφαλογιάννης, Κωνσταντίνος Τασούλας, Κωνσταντίνος Τσιάρας, Ανδρέας Λοβέρδος, Λιάνα Κανέλλη, Σπυρίδων Δανέλλης και Ιωάννης Σαρίδης.

Τέλος και περί ώρα 11.10΄ λύθηκε η συνεδρίαση.

**Ο ANTIΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ ΜΑΡΙΑ ΤΡΙΑΝΤΑΦΥΛΛΟΥ**